
הכנסת השמונה עשרה






נוסח לא מתוקן

מושב שלישי

פרוטוקול 

מישיבת ועדת הכספים

יום שלישי, כ"ה בחשוון התשע"א (2 בנובמבר  2010), שעה 10:45

סדר היום:

החלטת גמלאות לנושאי משרה ברשויות השלטון (שרים ושאיריהם) (תיקון – זכויות ראש הממשלה לשעבר, מר אהוד אולמרט) (אישור תקציב לשנים 2011-2010)

נכחו:

חברי הוועדה:

משה גפני – היו"ר

יצחק וקנין

אמנון כהן

פניה קירשנבאום

מוזמנים:

דרורית שטיינמץ, ראש אגף תקציבים ופרוייקטים, משרד ראש הממשלה

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ
החלטת גמלאות לנושאי משרה ברשויות השלטון (שרים ושאיריהם) (תיקון – זכויות ראש הממשלה לשעבר, מר אהוד אולמרט) (אישור תקציב לשנים 2011-2010)

היו"ר משה גפני:

אני פותח את ישיבת ועדת הכספים.

על סדר היום החלטת גמלאות לנושאי משרה ברשויות השלטון (שרים ושאיריהם) (תיקון – זכויות ראש הממשלה לשעבר, מר אהוד אולמרט) (אישור תקציב לשנים 2011-2010).

אמנון כהן:

זה לא אוטומטי? הרי לא דנים לגופו של איש אלא יש מסלול מסוים.

היו"ר משה גפני:

במקרה הזה דנים לגופו של איש.

דרורית שטיינמץ:

בהתאם להחלטת ועדת כספים מיוני 2009 נקבע שינוי תקצוב לשכות ראשי ממשלה לשעבר, כאשר השינוי בא לידי ביטוי כך שעד לשנה זאת משרד ראש הממשלה נשא בכל ההוצאות והוא בעצם ביצע את ההתקשרויות עבור ראשי הממשלה. השינוי שהיה הוא שכל ראש ממשלה מבצע את ההתקשרויות בעצמו ואנחנו מחזירים לו בתמורה לקבלות.

היו"ר משה גפני:

עד תקרה מסוימת.

דרורית שטיינמץ:

נכון. עד תקרה מסוימת שמאושרת בוועדת הכספים. זאת בעצם ההחלטה.


בשנת 2009 קבענו מסגרת תקציבית שמכסה את כל ההוצאות השוטפות שזה כולל שכר דירה, ארנונה, חשמל, מים וכולי.

אמנון כהן:

כלומר, חרגתם.

דרורית שטיינמץ:

לא חרגנו. להפך.  יש לנו אפילו התייעלות והפחתה בהוצאה שאישרנו בשנת 2009. אם בשנת 2009 אישרנו משהו כמו 600 ומשהו אלף שקלים, אנחנו השנה מבקשים לאשר 538 אלף שקלים. זה לא שאנחנו מבקשים הגדלה של התקציב. התקציב כבר קיים במשרד ראש הממשלה ואנחנו רק באים לדווח לוועדת הכספים שהתייעלנו בהוצאות, עשינו בדיקות מול החשב הכללי שאישר לנו את זה ואנחנו רק מבקשים את האישור של ועדת הכספים להוצאה השנתית הזאת.

היו"ר משה גפני:

איך התייעלתם? קניתם טלפונים בפחות כסף?

דרורית שטיינמץ:

לא.

היו"ר משה גפני:


שכרתם משרד יותר זול?

דרורית שטיינמץ:

ההתייעלות באה לידי ביטוי דווקא בהוצאות השוטפות השונות כמו למשל אינטרנט, כאשר הכנסנו אותם לחבילות יותר זולות. כל מיני דברים כאלה.

היו"ר משה גפני:

אבל זה לא אתם עושים אלא הם עושים.

דרורית שטיינמץ:

אבל אנחנו עזרנו להם לעשות את זה, כדי להביא להפחתה בעלויות.

היו"ר משה גפני:

מה עוד למשל?

דרורית שטיינמץ:

ההפחתה נובעת מזה שבשנה הראשונה היו לנו הוצאות חד פעמיות בגלל הקמת המשרד, שזה אומר שהיינו צריכים לקנות ציוד חד פעמי, אבל השנה כבר המשרד קיים ואין צורך בכך.

היו"ר משה גפני:

יפה. לחברי הכנסת יש הערות?

אמנון כהן:

כמה לשכות כאלה קיימות?

דרורית שטיינמץ:

אחת.


זה לשנים 2010 ו-2011.

היו"ר משה גפני:

לחברי הכנסת יש הערות? אין. 


אנחנו מצביעים.

ה צ ב ע ה

אושר פה אחד

תודה.

הישיבה ננעלה בשעה 10:50
